Griekwastad-moorde: Seun nooit gekonfronteer | Maroela Media
Staatsaanklaer Hannes Cloete het dié bewerings gemaak tydens sy kruisondervraging van dr. Eon Sonnekus, 'n kriminoloog. "Een van die redes hoekom hy so goed sosiaal kan verkeer met vriende, familie en sy voogde is omdat hy nooit gekonfronteer is oor wat daardie aand gebeur het nie. Is dit so?" het Cloete gevra.
Sonnekus het ingestem dat die seun dit maklik gehad het, maar sê hy twyfel of 'n konfronterende benadering die beste opsie sou gewees het. "Maak dit dit vir hom makliker om goed aan te pas in 'n positiewe omgewing waar hy nie gekonfronteer is nie? Jy is die kenner, sê vir ons," het Cloete gevra. Sonnekus het toegegee dat dit 'n moontlikheid is.
Cloete het ook Sonnekus se vorige getuienis dat die seun meisies altyd soos dames behandel het bevraagteken. Cloete het verwys na 'n BBM-boodskap tussen die seun en 'n meisie wat dui op beledigende en kru taal. Die seun het die meisie glo gevra hoekom sy hom irriteer. "Hierdie is sy woorde, sy gedagtes en sy houding teenoor 'n meisie. Dit is beledigend, onaanvaarbaar." Sonnekus het ingestem en gesê die twee kinders het moontlik 'n uitval gehad.
Cloete het Sonnekus later daarvan beskuldig dat hy eensydig is. "Ek het nooit as staatsaanklaer gedink dat ek 'n kenner se vooroordeel sal bevraagteken nie." Cloete sê Sonnekus se antwoorde het ten doel om die seun beter te laat lyk. Sonnekus het dit ontken.
Cloete het Sonnekus se gevolgtrekkings rakende die seun se emosies ook bevraagteken. "Huil? Dit beteken nie altyd berou nie. Kan dit ook wees dat hy spyt is?" Sonnekus het ingestem.
Gryp na strooihalms om hom sleg te laat lyk. Skinderstories kom altyd skielik te voorskyn en dinge word buite konteks gelees net sodat staataanklaers ens hul saak beter kan laat lyk. Snaaks hoe meeste mense hom as 'n gewone seun ervaar het … dis nou behalwe die wat skielik ou skinderstories opdiep